Antwoorde nog gesoek vir taverne-tragedie wat 21 tieners eisOndersoekers op die toneel (Foto: AFP) Die polisie was Maandag steeds besig om die township-taverne in die Oos-Kaap te fynkam waar 21 tieners onder geheimsinnige omstandighede dood is. Volgens die polisie is 17 tieners in die Enyobeni-taverne in Scenery Park in Oos-Londen dood en die ander vier op pad na of in hospitale in die omgewing. Nege meisies en 12 seuns, tussen 13 en 17 jaar oud, is in die treurspel dood. Talle tieners is in die hospitaal opgeneem met simptome wat onder meer insluit rugpyn, ŉ toegetrekte bors, braking en kopseer. Die oorledenes het geen sigbare beserings gehad nie. “Die vermoede is dat dit iets is wat hulle óf deur drankies óf kos ingeneem het óf iets wat hulle ingeasem het,” het Unathi Binqose, woordvoerder van die Oos-Kaapse departement van gemeenskapsveiligheid, gesê. ‘Ons versmoor’ (Foto: AFP) Sinovuyo Monyane (19), wat deur die kroeg gehuur is om ŉ alkoholhandelsmerk te bevorder, het die voorval oorleef. Volgens haar was daar ŉ sterk en verstikkende reuk in die stampvol dubbelverdiepinggebou. “Ons het deur die skare probeer beweeg en geskree ‘laat ons asseblief deur’ en ander het geskree ‘ons gaan dood’ en ‘ons versmoor’ en ‘daar is mense wat nie kan asemhaal nie’,” het sy aan AFP gesê. “Ek het op daardie oomblik my bewussyn verloor. Ek was uitasem en daar was ŉ sterk reuk van een of ander soort sproei in die lug. Ons het gedink dit is pepersproei,” het sy gesê. Sy het later haar bewussyn herwin nadat iemand water op haar gespuit het. “Ek het opgestaan en besef dat daar lyke rondlê. Ek het gesien hoe mense met water gegooi word, maar daardie mense het nie eens beweeg nie.” ŉ Personeellid by die kroeg, Sifiso Promise Matinise, het aan AFP gesê hy het water op die bewustelose mense gesprinkel om hulle te probeer by kry. “Ek het gesien hoe twee mense ineenstort en sterf,” het hy gesê. Luhlemela Ulana, ŉ platejoggie, het gesê mense het hul weg in die reeds stampvol lokaal in gedwing. “Ons het probeer om die deur toe te maak, maar mense het aanhou druk. Die uitsmyters kon nie die skare hanteer wat van buite die ingangsdeur gedruk het nie. Daar was soveel mense.” Hy het die musiek afgeskakel om die mense in die taverne te probeer ontmoedig, maar tevergeefs. Die skare was net “onbeheersbaar”, het hy gesê. Moontlike oorsake Daar word bespiegel dat ŉ gaslekkasie of vergiftiging moontlike oorsake van die tieners se dood kan wees. Volgens Binqose is lykskouings gedoen om te bepaal of die sterftes met vergiftiging verbind kan word en forensiese ontleding sal ook hierdie week gedoen word. “Monsters is geneem en is na Kaapstad gestuur, waar die toetse gedoen sal word,” het Binqose gesê.